Praktikas kasutatakse  tagasiostukohustusega müügilepinguid valdavalt liisingusuhetes, faktooringutes ja finantsoperatsioonides. Käesoleva artikli raames vaadeldakse tagasiostukohustuse olemust ja selle rakendamise tingimusi liisingusuhetes. Juhul kui tagasiostuõigust on võimalik vaadelda pandiõiguse asendajana (Võlaõigusseadus II komm. väljaanne, P. Varul I. Kull, V. Kõve, M. Käerdi- Juura, Tallinn 2007.a lk 84 p 3.4.) siis tagasiostukohustust on võimalik vaadelda garantii asendajana. Liisingusuhetes on laialdaselt kasutatavad kokkulepped,  kus liisingueseme müüja võtab ostja ehk liisinguandja ees liisingueseme tagasiostukohustuse juhuks, kui liisinguvõtja ei täida temal kasutus- või kapitalirendiga liisingulepingust tulenevaid kohustusi tasuda liisingumakseid ja kõrvalnõudeid. Tagasiostukohustuse sisuks on sellistel juhtudel liisingueseme müüja kohustus liisingulepingu ülesütlemisel ja ostja vastava tahteavalduse tegemise järgselt liisinguese ostjalt tagasi osta tagasiostulepingus sätestatud tingimustel.